 ፌስቡክ ከ10 የአለም እጅግ ትርፋማ ኩባንያዎች 8ኛ ደረጃ ያዘ 
 መስራቹ ዙክበርግ የዓለማችን 9ኛው ባለጸጋ ሆኗል  ታዋቂው የማህበራዊ ድረገጽ ፌስቡክ በአለማቀፍ ደረጃ ከፍተኛ ትርፍ እያገኙ ካሉ 10 የዓለማችን እጅግ ትርፋማ ኩባንያዎች አንዱ መሆኑንና የኩባንያው መስራች ማርክ ዙክበርግም ከዓለማችን ቀዳሚ ቢሊየነሮች 9ኛውን ደረጃ መያዙን ዘ ኢንዲፔንደንት ዘገበ፡፡ኤስ ኤንድ ፒ በተባለው የአክሲዮን ገበያን መረጃ ጠቅሶ ዘገባው እንዳለው፣ 274 ነጥብ 95 ቢሊዮን ዶላር ሃብት ያካበተው ፌስቡክ፣ ከሰሞኑ የአክሲዮን ገበያ ትርፋማነቱ መጨመሩን ተከትሎ፣ ከአለማችን 10 እጅግ ትርፋማ ኩባንያዎች የስምንተኛ ደረጃን ይዟል፡የኩባንያው ትርፋማነት መጨመሩን ተከትሎ፣ የኩባንያው መስራች የማርክ ዙክበርግ አጠቃላይ ሃብትም 42 ነጥብ 9 ቢሊዮን መድረሱን ዘገባው አክሎ ገልጧል፡፡ ከሳምንታት በፊት ይፋ የተደረገው የብሉምበርግ የአለማችን ቀዳሚ ባለጸጎች ዝርዝር ማርክ ዙክበርግን የዓለማችን 11ኛው ባለጸጋ ብሎት እንደነበር ያስታወሰው ዘገባው፣አራት ቢሊየነሮችን ቀድሞ በ9ኛነት ደረጃ ላይ መቀመጡን ገልጧል፡፡